Diari Oficial de la Generalitat Valenciana


Sumari del DOGV 5120, del 24-10-2005 (2005/11773)

ORDRE de 30 de setembre de 2005, del conseller d'Economia, Hisenda i Ocupació, de delegació de competències en determinades matèries en la Direcció General de Modernització d'Infraestructures Agràries de la Conselleria d'Agricultura, Pesca i Alimentació.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5120

Data del DOGV
:   24-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11298


Data del document
:   30-09-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * delegació de poders
    * administració regional
    * competència administrativa

ORDRE de 30 de setembre de 2005, del conseller d'Economia, Hisenda i Ocupació, de delegació de competències en determinades matèries en la Direcció General de Modernització d'Infraestructures Agràries de la Conselleria d'Agricultura, Pesca i Alimentació. [2005/X11205]
  
Per Reial Decret 1.794/1985, d'11 de setembre (BOE 4 d'octubre de 1985), van ser traspassats per l'Estat a la Comunitat Valenciana els béns que havien sigut adquirits per l'organisme autònom Institut Nacional de Desenvolupament Agrari (IRYDA), per a tornar-los al tràfic jurídic, d'acord amb els seus fins.
  
Els dits béns estan adscrits a la Conselleria d'Agricultura, Pesca i Alimentació, a la qual correspon les funcions i responsabilitats d'administració, defensa, conservació i millora, de conformitat amb el que establix l'article 10.2 de la Llei 14/2003, de 10 d'abril de Patrimoni de la Generalitat Valenciana. No obstant això, tenint en compte l'especialitat de la legislació reguladora de la matèria, constituïda per la Llei de Reforma i Desenvolupament Agrari de 12 de gener de 1973, i la Llei 8/2002, de 5 de desembre, d'Ordenació i Modernització d'Estructures Agràries de la Comunitat Valenciana, es considera oportú delegar en la directora general de Modernització d'Infraestructures Agràries de la Conselleria d'Agricultura, Pesca i Alimentació les competències atribuïdes per la Llei de Patrimoni de la Generalitat Valenciana al titular de la Conselleria d'Economia, Hisenda i Ocupació sobre l'alienació de béns i entrega de béns i servicis als seus destinataris legals en aplicació de la normativa anteriorment mencionada.
  
En conseqüència, fent ús de les atribucions conferides en l'article 68 de la Llei 5/1983, de Govern Valencià, i de conformitat amb el que establix l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú,
  
ORDENE
  
Article 1
  
Delegar en la directora general de Modernització d'Infraestructures Agràries de la Conselleria d'Agricultura, Pesca i Alimentació les atribucions que em conferix la Llei 14/2003, de 10 d'abril, de Patrimoni de la Generalitat Valenciana sobre les matèries següents:
  
a. Adjudicacions i alienacions de béns immobles transferits per l'Estat a la Comunitat Valenciana per Reial Decret 1.724/1985, d'11 de setembre, així com l'autorització de la seua transmissió i de la constitució de gravàmens sobre estos.
  
b. Autorització de la transmissió de les concessions i declaració de caducitat d'estes, de conformitat amb el que establix la Llei de Reforma i Desenvolupament Agrari.
  
c. Proposar al Govern Valencià les alienacions de béns immobles transferits per l'Estat a la Comunitat Valenciana per Reial Decret 1.724/1985, d'11 de setembre, quan el seu valor supere la quantia fixada en l'article 82.2 de la llei 14/2003, de Patrimoni de la Generalitat.
  
d. Proposar al Govern Valencià la cessió gratuïta dels béns immobles transferits per Reial Decret 1.724/1985, d'11 de setembre, en els casos previstos en la Llei de Reforma i Desenvolupament Agrari i Llei 8/2002, d'Ordenació i Modernització d'Estructures Agràries de la Comunitat Valenciana.
  
Article 2
  
En totes les resolucions dictades en virtut de la delegació es farà constar expressament eixa circumstància, de conformitat amb el que establix l'article 68.6 de la Llei 5/1983, de 30 de desembre, de Govern Valencià, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
Article 3
  
La delegació que disposa la present ordre no serà obstacle perquè l'òrgan delegatori puga advocar el coneixement o resolució de tots els assumptes que considere oportuns, així mateix, podrà revocar-la en qualsevol moment, de conformitat amb el que establix l'article 68.5 de la Llei 5/1983 de 30 de desembre, de Govern Valencià, i l'article 13 de la Llei 30/1992, de 26 de novembre de Règim Jurídic de les Administracions Públiques i Procediment Administratiu Comú.
  
València, 30 de setembre de 2005
  
El conseller d'Economia, Hisenda i Ocupació,
  
GERARDO CAMPS DEVESA